Doi indivizi acuzați de un furt cu prejudiciu foarte mare comis la Rădăuți au fost condamnați de instanța locală la 3 ani, respectiv 2 ani de închisoare. Primul ar fi comis efectiv furtul, iar al doilea ar fi fost complice.
Prejudiciul total a fost de aproximativ 70.000 de euro, bani și bijuterii. Locuința prădată aparține unei familii de medici din Rădăuți, iar cei mai mulți bani au fost furați dintr-o casetă de valori prinsă în podea, în bucătărie.
Din cercetările polițiștilor și ale procurorilor de la Rădăuți a rezultat că la începutul lui septembrie 2022 inculpatul Andrei Văcărean a pătruns prin escaladarea gardului împrejmuitor în curte, apoi, prin efracție, în spaţiul interior al locuinței părților vătămate, luând, în scopul însușirii pe nedrept, din bucătărie, după îndepărtarea sistemului de fixare în podea, o casetă de valori conţinând sumele de 50.000 euro și de 80.000 lei, un ceas bărbătesc și cantitatea de aproximativ 30 g bijuterii din aur şi dintr-un dormitor suma de 8.000 lei, bunuri pe care ulterior le-a transportat împreună cu complicele, cu un autoturism, la un alt imobil din municipiul Rădăuți, iar apoi într-o locaţie necunoscută.
Ancheta a confirmat că cei doi au avut un plan infracțional anterior conceput, acționând la pont. Păgubiții erau plecați în concediu.
Conform sentinței de ieri a Judecătoriei Rădăuți, Andrei Văcărean a fost condamnat la 3 ani de închisoare pentru furt calificat, iar Mario Lucian Lupăștean la 2 ani de închisoare, pentru complicitate la furt calificat.
Ambii au fost arestați preventiv câte 2 luni în acest dosar.
Conform deciziei judecătorilor, cei doi ar trebui să restituie păgubiților sumelor de 50.000 euro şi 88.000 lei, reprezentând sumele sustrase din locuinţă, şi suma de 8.340 lei, reprezentând contravaloarea bijuteriilor sustrase, în greutate totală de 30 grame. Așadar, deducem că prejudiciul nu a mai fost recuperat.
Sentința Judecătoriei Rădăuți nu este definitivă și poate fi atacată cu apel.
Cei doi inculpați, care sunt în libertate, sub măsura controlului judiciar, se bucură încă de prezumția de nevinovăție, până la o sentință definitivă în acest caz.